M. Fronc, poslanec: (2008-05-21):
Počas môjho vystúpenia pán podpredseda vlády sa veľmi dobre zabával. Však ja nie som proti tomu, aby sme sa tu aj občas neusmiali, aby sme všetko riešili len s namosúrenými tvárami. Na druhej strane by som ale očakával od podpredsedu vlády pre vzdelanostnú ekonomiku, že bude veci sledovať vecne a že sa bude vyjadrovať fundovane a nebude hovoriť veci, ktoré sú nepravdivé, tak ako sa v jeho vystúpení udialo a ako som aj zareagoval na to v krátkej faktickej poznámke. Ale myslím si, a to by som tu rád zdôraznil, ak pán podpredseda vlády hovoril, že vystupujúci hovorili o organizačných a technických veciach a nerozprávali o pedagogických problémoch tohto zákona, no, tak to je práve to, že sa zabával, pretože drvivá väčšina pripomienok bola práve o pedagogických problémoch, ktoré zazneli v rozprave u jednotlivých vystupujúcich. A to je ale vizitka pána podpredsedu vlády. A druhá moja poznámka. Ja som dal jeden jediný pozmeňujúci návrh a aj to sa môžem trošku odvolať na vystúpenie pána podpredsedu vlády Čaploviča, ktorý hovoril, že nikto nemá  problém s prijatím tohto zákona, že práve všetci ho očakávajú. Nuž dnes ráno som v agentúrach zachytil túto správu, ktorú chcem prečítať a prečítam ju aj z toho dôvodu, že táto správa je stanoviskom komisie Konferencie biskupov Slovenska, ktorý, pán podpredseda, pán podpredseda, budete môcť zareagovať. Je to stanovisko, tak ako je uvedené v agentúre komisie Konferencie biskupov Slovenska pre katechizáciu a školstvo a hovorí o veci, ktorú ja si myslím, že je podstatná, o termíne prijatia tohto zákona. A beriem to stanovisko o to vážnejšie, že tak, ako som vo svojom vystúpení ukázal, že cirkevné školy sa dostávajú znova do horšej pozície, ale vo svojom stanovisku nehovoria nič o svojich osobných záujmoch, o záujmoch týkajúcich sa cirkevného školstva, hovoria všeobecne, a tak to prečítam: „Komisia Konferencie biskupov Slovenska pre katechizáciu a školstvo požiadala v otvorenom liste poslancov Národnej rady,“ a preto to čítam tu, lebo si myslím si, že to ste oslovení vy, „poslancov Národnej rady Slovenskej republiky, aby odložili uskutočnenie školskej reformy o jeden rok. Komisia dôvodí náročnosťou zostavovania školského vzdelávacieho programu, ktorý si vyžaduje dostatok času a jeho vypracovanie v časovom strese by výrazne ovplyvnilo jeho kvalitu. Podľa členov komisie, na ktorej čele stojí banskobystrický biskup Rudolf Baláž, na obsahovú reformu jednotlivých predmetov nie sú mnohí učitelia dostatočne pripravení. Absencia nových učebníc a materiálov i nepripravenosť po didaktickej stránke môže prehĺbiť strach z reformných krokov,“ uvádza sa. „Členovia komisie tiež upozorňujú, že celý proces prípravy na školskú reformu by bol sústredený na tri mesiace, z ktorých jún je veľmi náročný pre koniec školského roka a jeho bilancovanie a mesiace júl a august sú určené hlavne na oddych, ktorý potrebuje každý pedagóg na to, aby mohol svoju prácu v novom školskom roku vykonávať s plným nasadením. V opačnom prípade by časová aj obsahová náročnosť pripravovaných zmien vnášala do výchovno-vzdelávacieho procesu neistotu a napätie, čo by neprospievalo k celkovej dobrej klíme škôl. V neposlednom rade by to mohlo výrazne ohroziť rozvíjanie kľúčových kompetencií žiakov.“ Odcitoval som to presne podľa agentúrnej správy a odcitoval som to preto, že pokladám za dôležité ešte raz vyzvať pána ministra a vládnu koalíciu, aby minimálne zvážili aspoň jeden pozmeňujúci návrh a to, aby posunuli účinnosť tohto zákona o jeden rok, aby sa naozaj vytvoril priestor na to, aby pedagógovia, školy, rodičia aj všetci žiaci sa istým spôsobom pripravili na zmeny, ktoré treba urobiť, aby to nebolo len formálne, aby sa v tomto aspoň čosi pohlo a aby bol aj priestor na to, a to sa veľmi rýchlo ukáže, aby sme mohli aspoň tie najhoršie a najväčšie nedostatky v návrhu zákona opraviť. Ďakujem. (Potlesk.)